ศาลจำคุกมือดี แอบรูดเอทีเอ็ม
ศาลอาญาสั่งจำคุก 20 ปี ฐานปลอมข้อมูลสมัครโอนเงินผ่านอินเทอร์เน็ตแบงก์ไทยพาณิชย์
25 พ.ค. 2555

ศาลอาญาสั่งจำคุก 20 ปี ฐานปลอมข้อมูลสมัครโอนเงินผ่านอินเทอร์เน็ตแบงก์ไทยพาณิชย์
เมื่อวันที่ 24 พ.ค.ที่ผ่านมา ศาลอาญาได้อ่านคำพิพากษาคดีดำ อ.912/2555 ที่พนักงานอัยการฝ่ายคดีเศรษฐกิจและทรัพยากร 2 เป็นโจทก์ยื่นฟ้องนายภาณุพัฒน์ เพ็ญพัฒน์ ฤกษ์เสริมสุข เป็นจำเลยกระทำผิดตามประมวลกฎหมายอาญา และ พ.ร.บ.ว่าด้วยการกระทำความผิดเกี่ยวกับคอมพิวเตอร์ พ.ศ. 2550 ซึ่งเป็นความผิดหลายกรรม ให้ลงโทษทุกกรรม ฐานใช้บัตรอิเล็กทรอนิกส์ของผู้อื่นโดยมิชอบ โดยสั่งจำคุก 5 กระทง กระทงละ 9 เดือน รวม 3 ปี 9 เดือน
ศาลสั่งจำคุกฐานเข้าถึงโดยมิชอบซึ่งข้อมูลคอมพิวเตอร์ที่มีมาตรการป้องกัน ทำลายแก้ไข เปลี่ยนแปลงเพิ่มเติม ทำให้เกิดความเสียหาย 4 กระทง กระทงละ 2 ปี รวม 8 ปี และจำคุกฐานลักทรัพย์อีก 5 กระทง กระทงละ 2 ปี รวม 10 ปี รวมจำคุกจำเลยทั้งสิ้น 21 ปี 9 เดือน 
จำเลยรับสารภาพเป็นประโยชน์ลดโทษให้กึ่งหนึ่ง คงลงโทษจำคุกจำเลยไว้ 10 ปี 10 เดือน 15 วัน และให้ชดใช้เงินคืนแก่ผู้เสียหาย 3.68 แสนบาทเศษ
คดีนี้โจทก์ยื่นฟ้องว่าจำเลยใช้ข้อมูลหมายเลข 16 หลัก ที่ปรากฏบนหน้าบัตรเอทีเอ็ม พร้อมรหัสลับที่ใช้ถอนเงินของธนาคารไทยพาณิชย์ ที่ออกให้แก่ลูกค้าซึ่งเป็นผู้เสียหาย 4 ราย แล้วจำเลยนำไปสมัครใช้บริการ SCB EASY NET จากนั้นจำเลยได้นำชื่อ เลขประจำตัวของผู้เสียหาย และรหัสผ่านไปโอนเงินจากบัญชีผู้เสียหาย เพื่อใช้ชำระค่าสินค้าและค่าบริการทางอินเทอร์เน็ตหลายครั้ง รวมเป็นเงิน 3.68 แสนบาทเศษ